মই গাঁৱৰ ল'ৰা
(ল’ৰাই গাব)          মই গাঁৱৰ ল’ৰা
গাঁৱে গাঁৱে বন্তি জ্বলাই যাম
(ছোৱালীয়ে গাব)      গাঁৱলীয়া ছোৱালী মই, শেৱালী মই নেৱালী
                   গাঁৱৰ কোলাত হাঁহি মাতি
                             সোণধানৰ জেউতি চৰাম৷
                   নতুন দিনৰ যঁতৰা
                   নতুন দিনৰ বতৰা
                             আন অ’ মোৰ
                   কবিটোক
                             জনা অ’ মোৰ
                   শিল্পীটোক
                   সেউতীৰে
                   মালতীৰে মালা পিন্ধাম
              ন সুৰীয়া আইনাম
              ন সুৰীয়া বিয়ানাম
                             তাৰ লগতে
                                      গাঁৱলীয়াৰ জয়-সুৰীয়া নাম গাই                                              
                                           ন ছবিখন চাম৷
(ল’ৰাই গাব)         গাঁৱৰ ল’ৰা,--- আগবাঢ়ি যাম
                                          হাবি কাটি
                   আগবাঢ়ি যাম পৰ্ব্বত ভাঙি
                             আগবাঢ়ি গৈ উলিয়াম
                                      নিতৌ নতুন পাম
                   জুই সুৰীয়া
                   জয় সুৰীয়া নতুন গান গাম
                   ৰাইজৰ বৰ নামঘৰত, সোণৰ
                                       ৰূপৰ পাত মেৰিয়া
                             বৰখুটা লগাম৷
(ল’ৰাই ছোৱালীয়ে দুয়ো গাব)  আমি দুয়ো একেলগে যাম
                             একেলগে খাম
                   একেলগেই জীৱন জুই গাঁৱে গাঁৱে লগাই
                   গাঁৱলীয়া ৰাইজৰ মনত জ্বলাই চাকি বাতি
                   সুন্দৰৰ থাপনা পাতি
                   আগলৈ--আগলৈ-- আৰু পোহৰলৈ
                             আগবাঢ়ি যাম৷
                   গাঁৱৰ ল’ৰা-ছোৱালীয়ে ঘৰে ঘৰে বন্তি জ্বলাম৷৷
জ্যোতি সঙ্গীত